Les matrícules de l’Escola d’Estiu i de l’Escola de Setembre s’obriran el 19 de maig
2025-07-24

Amb tot preparat per a oferir unes vacances d’estiu diferents a les xiquetes, xiquets i joves de Burjassot, la Regidoria de Cultura i Joventut, dirigida per Javier Naharros, aposta, un any més, per l’Escola d’Estiu i l’Escola de Setembre, dos dels projectes més demandats per les famílies burjassoteres que troben en ells una gran ajuda per a poder conciliar la vida laboral amb les vacances escolars.

El dilluns 19 de maig s’obriran les matrícules de les dues Escoles, que es podran fer en línia, en aquest ENLLAÇ, o presencialment a la Casa de Cultura, amb cita CITA PRÈVIA. Tindre cita prèvia per a la matrícula no garanteix tindre plaça a l’Escola.

L’Escola d’Estiu tindrà lloc en el CEIP Miguel Bordonau, on es programaran tot tipus d’activitats a més de les eixides a la piscina, al parc, al Tívoli, etc.  L’Escola de Setembre tindrà lloc a la Casa de Cultura. La data límit per a formalitzar les matrícules és el dijous 5 de juny, en els dos casos.

Tant l’Escola d’Estiu com l’Escola de Setembre 2025 estan pensades per a xiquetes i xiquets amb edats compreses entre els 4 i els 12 anys, nascuts entre 2013 i 2021.

Una edició més, l’Escola d’Estiu comptarà amb places per a xiquetes amb necessitats especials i, és molt important, que els pares i les mares envien un correu electrònic a cultura@burjassot.es, abans de l’inici de la matrícula i de la formalització de la mateixa per a aclarir els dubtes que els puguen sorgir i que seran resolts pels tècnics de l’àrea. L’objectiu d’esta acció és orientar-los sobre la millor modalitat de matrícula per a les seues filles i fills.

L’Escola d’Estiu començarà el 19 de juny i acabarà el 31 de juliol. Per part seua, l’Escola de Setembre començarà el dia 1 i finalitzarà un dia abans de l’inici del curs escolar en Educació Primària.

Depenent de si la matrícula de les diferents modalitats es realitza per setmanes, quinzenal o mensual, el preu variarà, igual que si es tria l’opció de matrícula amb menjador, de 13.30 a 15.00 hores, o amb escola matinera, la qual cosa suposa l’entrada a les 08.00 hores. L’horari general és de 9.00 a 13.30 hores.

Les dos modalitats, Escola d’Estiu i Escola de setembre, tenen un descompte en el preu del 50% per a famílies nombroses i del 100% per a famílies nombroses especials.

En la web municipal, poden consultar-se les condicions de les Escoles, així com els preus i altra informació d’interés.